32001D0181
L 066/39
JURNALUL OFÍCIAL AL UNIUNII EUROPENE
DECIZIA COMISIEI
din 22 februarie 2001
de modificare a anexei I la Decizia 91/666/CEE a Consiliului privind constituirea rezervelor comunitare de vaccinuri antiaftoase și de actualizare a Deciziei 2000/112/CE privind distribuirea, între băncile de antigeni, a rezervelor de antigeni
[notificată cu numărul C(2001) 425]
(Text cu relevanță pentru SEE)
(2001/181/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 91/666/CEE a Consiliului din 11 decembrie 1991 privind constituirea rezervelor comunitare de vaccinuri antiaftoase (1), astfel cum a fost modificată ultima dată prin Decizia 1999/762/CE (2), în special articolele 7 și 9,
având în vedere Decizia 90/424/CEE a Consiliului din 26 iunie 1990 privind cheltuielile în domeniul veterinar (3), astfel cum a fost modificată ultima dată prin Regulamentul (CE) nr. 1258/1999 (4), în special articolul 14,
întrucât:
(1)
În conformitate cu Decizia 91/666/CEE, achiziționarea antigenilor reprezintă o parte a acțiunii comunitare menite să constituie rezervele comunitare de vaccinuri antiaftoase.
(2)
Anexa I la Decizia 91/666/CEE detaliază cantitățile și subtipurile de antigeni ai virusului febrei aftoase care trebuie stocate în rezervele comunitare de antigeni.
(3)
Obligată fiind de situația epidemiologică și după consultarea laboratorului mondial de referință pentru febra aftoasă de la Pirbright, Regatul Unit, precum și după consultarea unui grup de experți constituit pentru a examina anumite dispoziții ale Directivei 85/511/CEE (5), astfel cum a fost modificată ultima dată prin Actul de aderare a Austriei, Finlandei și Suediei, Comunitatea a achiziționat subtipuri și cantități de antigeni ai virusului febrei aftoase.
(4)
Prin Decizia 93/590/CE a Comisiei din 5 noiembrie 1993, pentru achiziționarea de către Comunitate de antigeni antiaftoși în cadrul acțiunii comunitare privind rezervele de vaccinuri antiaftoase (6), astfel cum a fost modificată ultima dată prin Decizia 2000/112/CE (7), s-au luat măsuri pentru achiziționarea de antigeni A5, A22 și O1 ai virusului febrei aftoase.
(5)
Prin Decizia 97/348/CE a Comisiei din 23 mai 1997 privind achiziționarea de către Comunitate a unor antigeni antiaftoși și prepararea, producerea, îmbutelierea și distribuirea de vaccinuri antiaftoase (8), astfel cum a fost modificată ultima dată prin Decizia 2000/112/CE, s-au luat măsuri pentru achiziționarea de antigeni A22-Iraq, C1 și ASIA1 ai virusului febrei aftoase.
(6)
Prin Decizia 2000/77/CE a Comisiei din 17 decembrie 1999 privind achiziționarea de către Comunitate a unor antigeni antiaftoși și prepararea, producerea, îmbutelierea și distribuirea de vaccinuri antiaftoase (9), s-au luat măsuri pentru achiziționarea unor cantități de antigeni A Iran 96, A Iran 99, A Malaysia 97, SAT 1, SAT 2 (sușe est-africane și sud-africane) și SAT 3 ai virusului febrei aftoase.
(7)
Prin Decizia 2000/569/CE a Comisiei din 8 septembrie 2000 privind achiziționarea de către Comunitate a unor antigeni antiaftoși și prepararea, producerea, îmbutelierea și distribuirea de vaccinuri antiaftoase (10), s-au luat măsuri pentru achiziționarea unor cantități suplimentare de antigeni A22-Iraq, O1-Manisa, ASIA1-Shamir, A Malaysia 97, SAT 1, SAT 2 (sușe est-africane și sud-africane) și SAT 3 ai virusului febrei aftoase.
(8)
Ar fi necesară alinierea anexei I la Decizia 91/666/CEE la achizițiile făcute de către Comunitate în funcție de evoluția epidemiologică.
(9)
Ar fi de asemenea necesară actualizarea anexei la Decizia 2000/112/CE de detaliere a distribuirii, între băncile de antigeni, a rezervelor de antigeni instituite în cadrul acțiunii comunitare privind rezervele de vaccinuri antiaftoase și de modificare a Deciziilor 93/590/CE și 97/348/CE.
(10)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Anexa I la Decizia 91/666/CEE se înlocuiește cu anexa I la prezenta decizie.
Articolul 2
Anexa la Decizia 2000/112/CE se înlocuiește cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 22 februarie 2001.